La Xarxa Biblioteques de Llíria rep el Premi “Biblioteca pública i compromís social”
27 de maig de 2019

La Fundació Biblioteca Social ha concedit a la Xarxa de Biblioteques Municipals de Llíria el Premi “Biblioteca pública i compromís social”. El programa “Biblioteca fàcil” va ser el millor valorat dels 21 projectes de tota Espanya presentats a la cinquena edició d'este guardó.

L'acte de lliurament del premi es va celebrar a la biblioteca l’Almodí de Llíria amb la presència de l'alcalde Manolo Civera, el director general de Diversitat Funcional de la Generalitat Antonio Raya, la presidenta de la Fundació Biblioteca Social  Adela d’Alòs, l'edil de Cultura Paco García i la de Polítiques Inclusives Vallivana Murgui, així com altres representants de la Corporació municipal, i la directora de la Xarxa de Biblioteques de Llíria Dolores López.

El jurat d'aquest premi, format per professionals de les biblioteques i del tercer sector social, ha reconegut el programa “Biblioteca fàcil”, dirigit a persones amb diversitat funcional, problemes de salut mental o Alzhèimer. El projecte es va iniciar al 2005 i s'ha anat implementant amb noves accions que duu a terme  actualment amb la participació del Centre Ocupacional “El Prat”, l'Associació Pentagrama i les persones usuàries dels tallers municipals de Memòria i Alzhèimer.

La iniciativa guardonada té com a objectiu desenvolupar la capacitat i l'autonomia de les persones que conformen estos col·lectius, i els oferix un espai segur d'integració social, que potencia a més les seues habilitats a través de la lectura.